
AIŠKINAMASIS RAŠTAS
PRIE KRETINGOS RAJONO SAVIVALDYBĖS TARYBOS SPRENDIMO PROJEKTO 
[bookmark: _Hlk232065091]„DĖL KRETINGOS RAJONO SAVIVALDYBĖS ILGALAIKIO MATERIALIOJO TURTO, ESANČIO VILNIAUS G. 41, KRETINGOS M., NUOMOS“

2026 m. rugpjūčio 6 d.
Kretinga 

1. Parengto sprendimo projekto tikslas ir uždaviniai.
Be konkurso MB Dvaro saldaininei išnuomoti iki 2029 m. balandžio 4 d. maitinimo veiklai vykdyti Kretingos rajono savivaldybei nuosavybės teise priklausantį ilgalaikį materialųjį turtą (terasą), patikėjimo teise valdomą Kretingos rajono savivaldybės Kretingos muziejaus (toliau – Kretingos muziejus), esantį Vilniaus g. 41, Kretingos m.
2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.
Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 1 dalyje nurodyta, kad sprendimą dėl savivaldybės ilgalaikio materialiojo turto nuomos priima savivaldybės taryba ar jos įgaliotas savivaldybės turto valdytojas.
Kretingos muziejus 2026 m. liepos 22 d. pateikė raštą Nr. V3-130, kuriuo prašoma pritarti, kad MB Dvaro saldaininei be konkurso būtų išnuomota 38 kv. m ploto lauko terasa, esanti prie pastato, unikalus Nr. 5688-0001-1051, Vilniaus g. 41, Kretingos m., maitinimo paslaugoms teikti ir nustatyti nuompinigių dydį. MB Dvaro saldaininė pagal 2019 m. gegužės 7 d. Kretingos rajono savivaldybės ilgalaikio materialiojo turto nuomos sutartį Nr. KM V6-19 nuomojasi 63,34 kv. m ploto patalpas, esančias Vilniaus g. 41, Kretingos m., kurios terminas iki 2029 m. balandžio 4 d. Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 2 dalies 5 punkto nuostatomis, turtas gali būti išnuomotas be konkurso, jei savivaldybės turtas yra greta šio turto nuomininkams nuosavybės teise priklausančių ir (arba) jų pagal sutartis naudojamų statinių.
Vadovaujantis Nuompinigių už Kretingos rajono savivaldybės ilgalaikio materialiojo ir trumpalaikio materialiojo turto nuomą skaičiavimo tvarkos aprašu, patvirtintu Kretingos rajono savivaldybės tarybos 2022 m. sausio 27 d. sprendimu Nr. T2-40 „Dėl Nuompinigių už Kretingos rajono savivaldybės ilgalaikio materialiojo ir trumpalaikio materialiojo turto nuomą skaičiavimo tvarkos aprašo patvirtinimo“ (toliau – Tvarkos aprašas), atliktas ilgalaikio materialiojo turto (terasos), Vilniaus g. 41, Kretingos m., nuompinigių skaičiavimas:
N = V x Kv x Ki / T	N = 304,11 x 0,34 x 1,1 / 15 = 7,58 Eur
N – metinis Savivaldybės nekilnojamojo turto vieno kubinio metro nuompinigių dydis;
V – Savivaldybės nekilnojamojo turto vieno kubinio metro vidutinė statybos vertė, neskaičiuojant fizinio nusidėvėjimo, iki kiekvienų kalendorinių metų sausio 1 d. tvirtinama valstybės įmonės Registrų centro direktoriaus įsakymu;
Kv – vietovės pataisos koeficientas pagal turto paskirtį ir vietovę iki kiekvienų kalendorinių metų sausio 1 d. tvirtinamas valstybės įmonės Registrų centro direktoriaus įsakymu;
Ki – turto valdytojo motyvuotai parinktas nuompinigių dydžio koregavimo koeficientas priklausomai nuo turto būklės:
Ki = 1–1,3 (taikomas labai geros ir geros būklės turtui, kurio nusidėvėjimas neviršija 30 %);
Ki = 1–0,7 (taikomas vidutinės būklės turtui, kurio nusidėvėjimas viršija 30 %, bet neviršija 60 %);
Ki = 0,7–0,5 (taikomas patenkinamos ir blogos būklės turtui, kurio nusidėvėjimas viršija 60 %);
T – maksimalus Savivaldybės nekilnojamojo turto nusidėvėjimo normatyvas, parinktas pagal maksimalius Savivaldybės ilgalaikio materialiojo turto nusidėvėjimo normatyvus, nurodytus Ilgalaikio materialiojo turto maksimalius nusidėvėjimo normatyvus, nurodytus Tvarkos aprašo priede.
Negyvenamųjų pastatų ir patalpų mėnesinis vieno kubinio metro nuompinigių dydis apskaičiuojamas pagal formulę:
Nmk = N / 12   	Nmk = 7,58 / 12 = 0,63 Eur
Nmk – mėnesinis Savivaldybės nekilnojamojo turto vieno kubinio metro nuompinigių dydis;
N – metinis Savivaldybės nekilnojamojo turto vieno kubinio metro nuompinigių dydis.
Perskaičiuojant Savivaldybės nekilnojamojo turto vieno kubinio metro nuompinigių dydį į vieno kvadratinio metro nuompinigių dydį, vieno kubinio metro nuompinigių dydis dauginamas iš patalpos aukščio: 1 kv. m = 0,63 x 2,20 m  = 1,39 Eur.
Administracija siūlo nustatyti 38,00 kv. m terasos nuompinigių dydį 1,40 Eur per mėnesį už 1 kv. m, 53,20 Eur per mėnesį, 638,40 Eur per metus.
3. Kokių rezultatų laukiama.
Bus sudaryta galimybė MB Dvaro saldaininei be konkurso išsinuomoti terasą, esančią prie pastato, Vilniaus g. 41, Kretingos m., taikant nustatytą 1 kv. m nuompinigių dydį per mėnesį.
4. Lėšų poreikis ir šaltiniai.
Savivaldybės biudžeto lėšų nereikės.
5. Kiti sprendimui priimti reikalingi pagrindimai, skaičiavimai ar paaiškinimai.
Nėra.
6. Teisės akto projekto antikorupcinio vertinimo išvada dėl sprendimo projekto teikimo antikorupciniam vertinimui.
Teisės aktuose nenumatytas teisės akto projekto antikorupcinis vertinimas.
7. Projekto autorius ar autorių grupės. 
Vietinio ūkio ir turto valdymo skyriaus vyr. specialistė S. Baublienė.
